謝曹中甫惠著色山水抺胸
作者：陳克
朝代：宋

paragraphs: 曹郎富天巧，發思綺紈間。
規模寶月團，淺淡分眉山。
丹青綴錦樹，金碧羅烟鬟。
爐峰香自湧，楚雲杳難攀。
政宜林下風，妙想非人寰。
飄蕭河官步，羅抺陵九關。
我家老孟光，刻畫非妖嫺。
綉鳯褐顛倒，錦鯨棄榛菅。
忍将漫汗澤，敗此脩連姢。
緘藏寄書篆，曉夢生斕斑。